કાકુભા કોઈ દિવસ નહીં ને આજે ઊભા પગે રોંઢો કરવા બેઠા. મનમાં ચાલતી ગડમથલ છૂપી રહે એમ નહોતી. ડૂચા વાળતા હોય એમ રોંઢો કરીને તરત ચાલતા થયા. હાથમાં લીધી લાકડી ને વાડી તરફ પગ ઉપાડ્યા. એમને જતા જોઈને ઘોડીએ હણહણાટ કર્યો. કાકુભાએ હણહણાટ સાંભળ્યો ન સાંભળ્યો કરીને ચાલવા માંડ્યું. આખે રસ્તે વિચારતા રહ્યા, ભાણીબાનું આણુંય હારોહાર થઇ જાય તો રંગ રહી જાય ! પણ વાસ્તવિકતા એ હતી કે એમનું આણું તો થઇ જાય પણ એ પછી પોતાના જીવતરનો રંગ ઊપટી જાય...! કાકુભાએ જોયું કે મોટાભાગનાં જીંડવાંમાંથી કપાસ બહાર આવવા મથી રહ્યો છે. લચી રહેલા કપાસને વીણીને ઠેકાણે પાડવાનો સમય પાકી આવ્યો છે. થોડાંઘણાં જીંડવાં બાકી છે એય બે-ચાર દિવસમાં ઊઘડી જશે.